נקבע כי זהות המתאבק שיחנוך את החגורה ויוכתר לאלוף הראשון, תוכרע באירוע סאמרסלאם 2016 בקרב בין סת' רולינס שעלה לקרב זה אוטומטית והיה הבחירה הראשונה של התוכנית Raw בדראפט, מול יריבו שנקבע לאחר קרב מרובע וקרב יחידים. לקרב היחידים העפילו פין באלור, שהביס בקרב המרובע הראשון את סזארו, קווין אואנס ואת אלוף ארצות הברית רוסב, ויריבו בקרב היה רומן ריינס, שהביס בקרב המרובע השני את כריס ג'ריקו, סמי זיין ושיימוס. באלור הפתיע, כשניצח את רומן ריינס ובסאמרסלאם הוא ניצח גם את רולינס, הוכתר לאלוף האוניברסלי הראשון ולמעשה הפך למתאבק ה-WWE הראשון שזוכה באליפות העולם באירוע ה-PPV (שלם וצפה) הראשון שלו, ובנוסף זוכה באליפות עולם לאחר שהיה פחות מחודש ברוסטר הראשי של ה-WWE. באלור נאלץ לוותר על האליפות בגלל פציעה והאלוף החדש הוכרז להיות מוכתר בקרב הדחות מרובע בפרק של התוכנית "Raw" ב-29 באוגוסט 2016. באותו הקרב התמודדו ביג קאס, רומן ריינס, סת' רולינס וקווין אואנס. קאס הודח ראשון על ידי אואנס, לאחר מכן ריינס הודח על ידי רולינס ורולינס הודח על ידי אואנס לאחר שטריפל H בגד בו ועזר לאואנס לזכות בתואר. קווין אואנס הפסיד את האליפות לגולדברג באירוע האקסקלוסיבי של Raw: פאסטליין, ולאחר מכן גולדברג הפסיד אותה לברוק לסנר ברסלמניה 33. ברוק לסנר צלח בהגנתו על התואר נגד רומן ריינס, סמואה ג'ו וברון סטרוומן בקרב מרובע באירוע סאמרסלאם 2017. ריינס הצליח לנצח את לסנר ולזכות בחגורת האליפות באירוע סאמרסלאם.